Source: http://scripta.kotus.fi/visk/sisallys.php?p=655
Timestamp: 2020-08-15 08:30:33+00:00

Document:
VISK - § 655 Paikallissijojen tehtävistä adverbeissa
SISÄLLYS > RAKENNE > Adverbit > Adverbien merkitystehtäviä > Tavan adverbit > § 655 Paikallissijojen tehtävistä adverbeissa
Paikallissijaisista tavan adverbeista olosijaiset ovat tavallisimpia ja moni-ilmeisimpiä. Inessiivi- (a) ja adessiivisijaisia (b) adverbeja esiintyy varsinkin tila-, liike- ja kommunikaatioverbien kanssa: olla ~ kulkea kumarassa ~ irrallaan, puhua ~ juosta tohkeissaan, lukea lehteä selällään. Ensisijaisesti ne luonnehtivat siis inhimillisiä tiloja tai toimintoja. (» § 1245; paikallissijaisista adverbimuoteista » § 386 – 394.)
ajatuksissaan, eksyksissä, ihastuksissaan, ihmeissään, ikävissään, peloissaan, päissään, sidoksissa, tohkeissaan, tosissaan, uuvuksissa, viluissaan | hengissä, hukassa, jumissa, kateissa, lytyssä, ojossa, pukeissa, pystyssä, ummessa, vinossa
Olen erittäin innoissani. (l) | Keijo Koo istuu puolipökerryksissä tantereella. (l) | Ilves-parka joutui kitumaan kylmissään ja nälissään – –. (l) | Vauvan saanut kiinalaisnainen oli huolissaan, kun hänen mahansa oli turvoksissa vielä synnytyksen jälkeenkin. (l) | – – maanantaiaamuna kello neljä ihmisen huumorintaju on tiukassa. (k)
ilkosillaan, istuallaan, jalkeilla, kallellaan, ojolla, pitkällään, raollaan, takkisillaan | entisellään, hyvillään, leikillään, mielellään, pahoillaan, tahallaan, tyhjillään, parhaimmillaan | ahtaalla, hereillä, kovilla, kunnolla, retuperällä, selvillä | hippasilla, juttusilla; kuuluvilla, näkyvillä, ulottuvilla | Progressiivisia: hankkeilla, rakenteilla, tekeillä
Tapani oli istuskellut uima-altaalla uimahoususillaan, – –. (k) | Nuori mies – – imi tupakkaa posket lommollaan – –. (k) | Syntyi kuva, että olimme tässäkin kohden tukevasti rähmällään Moskovan suuntaan. (l) | Kesä on yhä ihanimmillaan. (l) | Pyydän anteeksi, pinna on vähän tiukalla, – –. (k) | Jarra pysytteli vapauduttuaan ilmeisesti kuivilla puolisen vuotta, – –. (l) | Keskiolutasia on ollut vireillä viime syksystä. (l)
Inessiivisijaisia ovat lukuisat sellaiset substantiivivartaloiset sanat, jotka kuvaavat muotoa tai jonkin asiaintilan tai tapahtuman (epä)onnistumista kuten otsa kurtussa, vaatteet mytyssä, asiat ihan pielessä (» § 684). Adverbikäyttöön ovat kiteytyneet myös mAtOn-partisiipin inessiivimuodot kuten tietymättömissä (» § 682).
Vaikka olosijaisia olotilan adverbeja on runsaasti, niitä vastaavia muutosverbin ja erosijaisen adverbin muodostamia ilmauksia on harvoja, esim. nousta kyykystä ~ alakynnestä, laskeutua varpailtaan, nousta polviltaan ~ kyykkysiltään ~ selältään, päästä pinteestä, kaivaa unohduksista. Mentaalisista tai fyysisistä tiloista poistumista ei siis yleensä esitetä adverbi-ilmauksella: *selvitä päistään ~ pahoiltaan, *virota juovuksista, *silmät avautuivat ummesta. Eräät ablatiivipäätteiset adverbit kuitenkin ilmaisevat, mistä asennosta käsin jotakin tehdään: Hän joi kahvin seisaaltaan ~ istualtaan ~ istuviltaan; tällöin vaihtoehtona voi olla adessiivi: seisaallaan.
Muutosverbin ja illatiivi- (c) ja allatiivisijaisen (d) adverbin muodostamat tilaan siirtymistä tai joutumista tarkoittavat ilmaukset ovat tavallisia:
Hän sai maamme varttuneiston raivoihinsa – –. (l) | Punavangit katosivat jäljettömiin Lappeenrannan vankileiriltä. (l) | Ihmiset tuntevat sympatiaa alakynteen jäänyttä kohtaan. (l) | Shearer lyö sarjanousijan tuuperruksiin. (l) | Näitä asioita ja muiden ihmisten suhtautumista puidaan uuvuksiin asti. (l) | Olympiatuli on puhallettu sammuksiin. (yo)
Kurdeja on ajettu ahtaalle Turkissa, – –. (l) | Pitkäksi aikaa raolleen jätetyt ikkunat lisäävät turhaan energiankulutusta. (E) | – – kansallisuuden vaihtaminen on pistetty vireille. (l)
Tulosijaista varianttia ei kuitenkaan ole kaikilla olosijaisilla adverbeilla; ei esim. sanota *tulla vakaviinsa (vrt. olla vakavissaan), vaikka on tulla järkiinsä, eikä ole adverbimuodosteita *mielelleen, *kunnolle (vrt. mielellään, kunnolla).
Adverbimaisesti käytetään myös monia illatiivimuotoisia substantiiveja, jotka verbin kanssa kuvaavat asiaintilan tai tapahtuman (epä)onnistumista: kaikki meni nappiin, nukuin pommiin (» § 684).

References: § 655
 § 655
 § 1245
 § 386
 § 684
 § 682
 § 684